Paul-Louis Courier
Franskmanden Paul-Louis Courier gjorde sig gældende som politisk debattør og pamfletskriver. Han gennemgik først en militær uddannelse, men under indtryk af revolutionen i Frankrig og som vidne til landbefolkningens elendige forhold i sin hjemegn Touraine indtog han en mere og mere oppositionel stilling til samfundsordenen, opgav karrieren i 1809 og kastede sig ud i den beske samfundskritik, som er forbundet med hans navn.
Ud fra sin grundlæggende sympati for underklassen opponerede Courier mod enhver autoritet: "Menneskene er ondsindede og feje, uforskammede, de afskyr retfærdighed, ret, lighed", erklærede han pessimistisk i 1806. Alle magthavere var skydeskive for hans angreb: Napoleon, kongedømmet (Simple discours de Paul-Louis, 1821, som bragte ham i fængsel) og kirken (Pétition pour les villageois que l'on empêche de danser, 1822, Bønskrift for landsbybeboere, som man forhindrer i at danse). I 1824 erklærer han sig direkte, offentligt som "pamfletist". En omfattende korrespondance giver indtryk af et helt liv i opposition, brat afsluttet, da han myrdedes.
På dansk findes et udvalg Satiriske Skrifter (1891).